Í kvöld kl. 20 mun Eyþór Ingi Jónsson orgelleikari standa fyrir tónleikum í Akraneskirkju . Eyþór , sem er Dalamaður að upplagi , er einn af fremstu orgelleikurum landsins . Hann hóf tónlistarnám sitt á Akranesi , fór í háskólanám til Svíþjóðar og er nú organisti við Akureyrarkirkju . Eyþór hefur vakið mikla athygli fyrir tónleika sína enda er hann óhræddur við að fara ótroðnar slóðir í efnisvali sínu . Efnisskráin byggist upp á dægurlögum sem hann hefur útsett fyrir orgelið . Sem dæmi um lög á tónleikunum í kvöld má nefna Bohemian Rhapsody og Bítlalagið Yesterday . Tónleikarnir eru um klukkustundar langir , aðgangur er ókeypis og allir velkomnir meðan húsrúm leyfir .